II.  Henrici IV imp. memorabile diploma pro ecclesia Bambergensi.   (Anno 1103, Jul. 15.)
Author: Otto Bambergensis

In nomine sanctae et individuae Trinitatis, HEINRICUS, divina favente clementia, tertius Romanorum imperator augustus.

In examine Dei cuncta conspicientis aequale meritum credimus fore dantis et corroborantis. Credimus etiam ad regalem nostram majestatem pertinere totius regni curas praecipueque omnium sanctarum Dei ecclesiarum commoda considerare, et omnia eisdem adversantia sub omni festinatione abolere, ne vel gravi incommoditate vilescant, vel qualibet pro nostra culpa orta occasione a pristino cultu et religione recedant, quatenus, dum hoc pro amore pariterque timore Dei fideliter peragimus, illorum qui haec pio affectu Deo contulerunt meritis et gloriae communicemus. Proinde omnibus in Christo fidelibus, scilicet tam futuris quam praesentibus, notum esse volumus, qualiter ob hanc spem, et ob memoriam avi nostri imperatoris Cuonradi, et aviae nostrae Giselae imperatricis augustae, nec non patris nostri imperatoris Heinrici et matris nostrae Agnetis imperatricis, ac memorandae conjugis nostrae imperatricis Berthae et praecipue ob memoriam pii Heinrici imperatoris, nostri consanguinei, fundatoris Sanctae Babenbergensis ecclesiae; praeterea per interventum dilectissimi filii nostri Heinrici V regis, consilio praecipue principum nostrorum, qui interfuerunt, Frederici Coloniensis archiepiscopi, Brunonis Treverensis archiepiscopi, Huberti Premensis archiepiscopi, Oberti Leodiensis episcopi, Joannis Spirensis episcopi, Burchardi Monasteriensis episcopi, Utonis Hiltinisheimensis episcopi, Heinrici Boidelbrunnensis episcopi, Burchardi Trajectensis episcopi, Wttilonis Mindensis episcopi, Mazonis Virdunensis episcopi, Walcheri Cameracensis episcopi Frederici ducis Sueviae, Heinrici ducis Lotharingiae, Magni ducis Saxoniae, Heinrici marchionis de Isenburc, Utonis marchionis de Staden, praecipue caeterorum principum aliorumque fidelium nostrorum, qui aderant; pro amore etiam dilecti fidelisque nostri VII ejusdem Ecclesiae episcopi Otthonis, eumdem locum a divo imperatore Heinrico secundo pro sua suorumque anima in episcopatum, divina inspirante clementia, perfecte fidei spei charitatisque devotione in honorem principis apostolorum Petri et sancti Georgii martyris sublimatum consensu fidelium nostrorum, sancimus et omnium contradictione remota regalis nostrae majestatis auctoritate corroboramus Omnes etiam res mobiles et immobiles ejusdem sanctae Dei ecclesiae, quas ipse divus imperator pro ardore coelestis patriae ibidem larga manu contulit, ea ratione confirmamus, ut fidelis noster Ottho VII ejusdem loci episcopus ejusque in perpetuum successores secura eas tranquillitate possideant, et liberam potestatem habeant, res et proprietates ejusdem ecclesiae cum consensu cleri et populi ordinare, componere, commutare et augmentare. Nostra quoque auctoritate sancimus ut in abbatiis, monasteriis, comitatibus, foris, mercatis, monetis, naulis, theloneis, castellis, villis, vicis, areis, servis, ancillis, tributariis, decimis, forestibus, silvis, venationibus, piscationibus, molis, molendinis, aquis aquarumque decursibus, campis, pratis, pascuis, terris cultis et incultis, libris, auro, argento, gemmis, vasis, ornamentis vel aliquibus utensilibus in cultum et religionem Dei et ibidem collatis, et in omnibus terminis et rebus ejusdem ecclesiae, ac quidquid ad praesens illuc pertinet, vel ex his amplificari potest, nulla sit infestatio tyrannorum, nulla potestas ibi per violentiam irruat, nullus ibi comes aut judex legem facere praesumat infra urbem, praeter episcopum ejusdem loci, omnis possessio famulantium ibi Deo pro immunitate habeatur. Sit ille episcopatus liber, et ab omni extranea et iniqua securus potestate, quatenus ibidem Deo famulantes et primi constructoris memoriam celebrare, nosque fautores et corroboratores possint et velint Deo precibus suis commendare. Et ut haec nostrae auctoritatis traditio firma et inconvulsa permaneat, hoc privilegium inde conscriptum manu propria corroborantes sigilli nostri impressione jussimus insigniri. Signum domini Heinrici tertii Romanorum imperatoris invictissimi. Erlongus cancellarius vice Rothardi archicancellarii recognovi. Datum Idus Julii anno Dominicae Incarn. 1103, indict. XI, anno autem domini Heinrici tertii Roman., imperatoris Aug. ordinationis L, regni XLVIII, imperii vero XX, anno autem ordinationis filii ejus Heinrici IV. Actum Leodii feliciter in nomine Domini. Amen.